Snart kan du CTRL-C og CTRL-V mellem Windows og iPhone

Det har længe været let at kopiere tekst, billeder og links mellem en iPhone og en Mac. Bruger man derimod en Windows-computer, har man været henvist til mails, beskedtjenester eller andre mere besværlige omveje. Det kan nu være på vej til at ændre sig – i hvert fald for europæiske iPhone-brugere.

Apple arbejder på en funktion, der skal synkronisere udklipsholderen mellem en iPhone og en Windows-pc. Dermed vil man eksempelvis kunne kopiere en adresse eller en tekstbid på telefonen og indsætte den direkte på computeren. Det skal også fungere den modsatte vej. Det skriver MacRumours.

Microsoft pressede Apple

Arbejdet sker efter en officiel anmodning fra Microsoft gennem Apples europæiske system for interoperabilitet. Ordningen er oprettet som følge af EU’s Digital Markets Act, der skal tvinge store teknologivirksomheder til at åbne deres platforme mere for konkurrenterne.

Microsoft har blandt andet kritiseret, at Apples nuværende regler kun giver en app adgang til udklipsholderen, når appen er åben på skærmen. Det forhindrer en diskret og løbende synkronisering mellem iPhone og pc.

Apples løsning vil efter planen kræve, at brugeren én gang godkender deling af udklipsholderen med den enkelte computer eller andet tilbehør.

Apple skal bruge halvandet år

Selv om funktionen lyder relativt enkel, kalder Apple udviklingen en omfattende teknisk opgave. En første testversion til udviklere forventes derfor først i efteråret 2027. Den almindelige bruger kan dermed risikere at skulle vente til begyndelsen af 2028.

For Windows-brugere er det under alle omstændigheder en længe savnet forbedring. Det mest bemærkelsesværdige er måske, at der skulle EU-lovgivning og en officiel klage fra Microsoft til, før Apple begyndte at bygge den.

Snart kan du CTRL-C og CTRL-V mellem Windows og iPhone